24PRO-4

Foru-lege proposamena, Nafarroako Toki Administrazioari buruzko uztailaren 2ko 6/1990 Foru Legea aldatzekoa.

ZIOEN AZALPENA

Nekazaritza hitza latinez bi terminoz dago osatuta: agri eta cultura. Lehena ager-etik dator, zeinaren esanahia landa edo lurralde baita; bigarrena colere-tik eratorria da; hots, biztandu eta landu esanahiak biltzen dituena. Bada, nekazaritzak berebiziko garrantzia dauka herrialde baten garapen ekonomiko eta sozialarentzat, ingurune desberdinetan eragiten baitu.

Izan ere, biztanleriari elikagaiak eskuratzen dizkie, enplegua sortu eta tokian tokiko ekonomia indartzen du, biodibertsitatea sustatzen du, basafauna babesten du, lagungarria da klima-aldaketa samurtzeko, natur baliabideak babesten ditu, osasuna eta ongizatea hobetzen ditu, berrikuntza eta garapen teknologikoaren pizgarri da, zeresana dauka elikadura-segurtasunean, nekazaritza-sektorearen esportazio eta inbertsioak bultzatzen ditu, merkatuan gora-beherak sortzen dituzten uzten eta zuren eskaintza areagotzen du, eta, halaber, honako funtzio hauek betetzen ditu nekazaritzak, bere garapenean:

* Funtzio ekonomikoa: kontsumo-ondasunen ekoizpena garatzen du, eta haiek ekonomia dinamizatzen dute.
* Funtzio ekologikoa: lur-kudeaketa egokia eta paisaiaren harmonizazioa lantzen du.
* Funtzio soziala: Landa-bizitza eta landa-kulturaren taxuketa garatzen du.

Hortik eratortzen da maila guztietako administrazio publikoek –europarra, nazionala, Nafarroa-mailakoa eta tokikoa– nekazaritza babestu eta zaintzearen garrantzia, eta administrazio guztiek horretarako lanabesak eskueran izatearena.

Herri-ondasunek zeregin muntaduna betetzen dute Foru Komunitateko nekazaritzan eta landa-ingurunean; kontzeptu hori existitzen ez den beste erkidego batzuetan ez, baina bai, ordea, gure Komunitatean. Eta, Nafarroako Toki Administrazioaren uztailaren 2ko 6/1990 Foru Legearen 141. artikuluak ezartzen duenez: "Herri ondasunei buruzko xedapen, administrazio, probetxamendu eraentza eta antolamendu ahalmenak toki-entitateei dagozkie", eta azken horiek arduratu behar dira herri-ondasunen ekoizpeneratze, hobetze eta aprobetxatze onenaz.

Nekazaritzarako herri-lurren aprobetxamenduak hiru modalitate desberdinetan landuko dira:

• Lehentasunezko herritar-aprobetxamenduak.

* Zuzeneko esleipenezko herritar-aprobetxamenduak.
* Toki-entitateak eginiko zuzeneko ustiapena edo enkante publikozko esleipena.

Baina kudeaketa hori legeak berak mugatua da; horrela, 149. artikuluak esaten du:

"Onuradunek ordaindu beharreko kanona toki-entitateek finkatuko dute eta horren zenbatekoa zonalde horretan antzeko lurrentzat dauden errentamendu prezioen ehuneko berrogeita hamar bitartekoa izan ahalko da.

Nolanahi ere, kanonak toki-entitateari eragindako kostuak kitatuko ditu gutxienez".

Eta 152. artikuluak hauxe dio:

"Lurzati beharra 145.etik 151.era bitarteko artikuluen arabera bete ondoren, geratzen diren laborantzako herri-lurrak, bai eta onuradunek zuzenean eta pertsonalki lantzen ez dituzten lurzatiak ere, herritarren artean zuzenean esleituko dira, zonaldean antzeko lurrek duten errentamendu prezioaren ehuneko laurogeita hamarra baino txikiagoa ez den prezioan".

Ikusten dugunez, lege honekin toki-entitateek oso aukeramen murritza dute prezioak finkatzerakoan; horregatik, beharrezkoa da haiei malgutasun eta autonomia handiagoa ahalbidetzea herri-ondasunen kudeaketarako, sektoreari mesede egin eta komunitatearen onurarako izan daitezen; are gehiago, eguzki-plakak bezalako beste erabilera batzuetara bideratzearen ondoriozko diru-sarreren ondorioz udalaren altxorra hazten ari denean.

Aurreko guztiaren ildotik, eta toki-entitateei herri-ondasunen prezioak ezartzeko aukeramen handiagoa ematearren, eta halatan nekazaritzaren garapena faboratze aldera, proposatzen da Nafarroako Toki Administrazioari buruzko uztailaren 2ko 6/1990 Foru Legea irakurketa bakarrean aldatzea, jarraian adierazitako moduan:

**Lehen artikulua.** Nafarroako Toki Administrazioari buruzko uztailaren 2ko 6/1990 Foru Legearen 149. artikulua aldatzen da, eta testu hau izanen du aurrerantzean:

"Toki-entitateek ezarriko dute irabaziengatik ordaindu beharreko kanona, eta horren zenbatekoa izan ahalko da zona horretan antzeko lurrentzat dauden errentamendu-prezioen ehuneko hogeita hamar bitartekoa.

Nolanahi ere, kanonak gutxienez ere berdindu eginen ditu toki-entitateak jasandako kostuak".

**Bigarren artikulua.** Nafarroako Toki Administrazioari buruzko uztailaren 2ko 6/1990 Foru Legearen 152. artikulua aldatzen da, eta testu hau izanen du aurrerantzean:

"Lurzati beharra 145. artikulutik 151.era bitartekoen arabera ase ondoren, geratzen diren laborantzako herri-lurrak, bai eta onuradunek zuzenean eta pertsonalki lantzen ez dituzten lurzatiak ere, herritarren artean zuzenean esleituko dira, zona horretan antzeko lurrek duten errentamendu-prezioaren ehuneko berrogeita hamar baino txikiagoa ez den prezioan".

**Azken xedapena.**

Foru lege honek Nafarroako Aldizkari Ofizialean argitara eman eta biharamunean hartuko du indarra.